**Apstiprināti ar Ādažu novada pašvaldības**

**mantas iznomāšanas un atsavināšanas komisijas**

**13.02.2020. protokolu**

**DZĪVOKĻA ĪPAŠUMA IZSOLES NOTEIKUMI**

1. Šie noteikumi nosaka kārtību, kādā tiks rīkota mutiskā atklātā Ādažu novada pašvaldībai piederošā nekustamā īpašuma “Vējupe 13” - 9, Ādaži, Ādažu novads (kadastra Nr. 8044 900 1457, turpmāk – Objekts), īpašuma tiesību izsole. Informācija par Objektu un izsoles noteikumi tiek publicēti Ādažu novada domes mājas lapā [www.adazi.lv](http://www.adazi.lv).
2. Izsoles dalībniekiem ir tiesības apskatīt Objektu, iepriekš saskaņojot apskates laiku telefoniski – 67996900 (Saimniecības un infrastruktūras daļas nekustamā īpašuma speciālists Volli Kukk).
3. Objekta īpašuma tiesību izsoli veic Ādažu novada pašvaldības mantas iznomāšanas un atsavināšanas komisija (turpmāk – Komisija), pamatojoties uz Civillikumu, Publiskas personas mantas atsavināšanas likumu un Ādažu novada domes 2020.gada 28.janvāra lēmumu Nr.18 “Par dzīvokļa “Vējupe 13” – 9 atsavināšanu”.
4. Ziņas par izsolē atsavināmo Objektu: Ādažu novada pašvaldībai piederošs dzīvokļa īpašums “Vējupe 13” - 9, kadastra Nr. 8044 900 1457, kas sastāv no telpu grupas ar platību 24,1 m2 un pie dzīvokļa īpašuma piederošām kopīpašuma 2410/33700 domājamām daļām no daudzdzīvokļu mājas, palīgēkas ar kadastra apzīmējumu 8044 008 025 0001 un zemes gabaliem ar kadastra apzīmējumiem 8044 008 0200 un 8044 008 0250. Īpašums reģistrēts Ādažu novada zemesgrāmatas nodalījumā Nr.1000001380509. Objekts nav nodots lietošanā (izīrēts).
5. Izsoles veids – pirmreizēja atklāta mutiska izsole ar augšupejošu soli.
6. Objekta nosacītā cena (izsoles sākumcena) - **EUR 6500 (seši tūkstoši pieci simti eiro).**
7. Izsoles solis – **EUR 100 (viens simts eiro).**
8. Izsole notiks **2020. gada 12.martā plkst. 09.30** Ādažu novada domes Ceriņu zālē, Gaujas ielā 33A, Ādažos, Ādažu novadā.
9. Pieteikums par piedalīšanos izsolē iesniedzams Ādažu novada domes Klientu apkalpošanas centrā, Gaujas ielā 33A, Ādažos, Ādažu novadā, līdz **2020. gada 10.marta plkst.17.00.**
10. Par dalībnieku var kļūt maksātspējīgas juridiskas personas, un fiziskas personas, kuras noteiktajā termiņā iesniegušas pieteikumu uz šo izsoli un izpildījušas visus izsoles priekšnoteikumus.
11. Lai reģistrētos par izsoles dalībnieku, jāiesniedz pieteikums, kurā jānorāda:
    1. fiziskai personai – vārds, uzvārds, personas kods, deklarētās dzīvesvietas adrese;
    2. juridiskai personai, arī personālsabiedrībai – nosaukums (firma), reģistrācijas numurs, juridiskā adrese;
    3. elektroniskā pasta adrese (ja ir);
    4. izsoles Objekta nosaukums.
12. Pieteikumam pievienojama kredītiestādes apliecināta maksājuma uzdevuma kopija par nodrošinājuma naudas – **EUR 650 (seši simti piecdesmit eiro)** nomaksu.
13. Nodrošinājuma nauda iemaksājama Ādažu novada pašvaldības kontā, reģistrācijas Nr.90000048472, Valsts kases norēķinu konts Nr. LV43TREL9802419010000, B/C kods TRELLV22, ar norādi ,, Nodrošinājuma nauda dzīvokļa izsolei”, Komisija pirms izsoles sākšanas sastāda izsoles dalībnieku sarakstu, kurā tiek fiksēts katra dalībnieka vārds, uzvārds vai nosaukums (firma), pieteikumu iesniegšanas secībā.
14. Ja kāds no pretendentiem pieteikumā nav iekļāvis 11.punktā norādīto informāciju, komisija pieņem lēmumu par pretendenta izslēgšanu no dalības mutiskā izsolē un pieteikumu neizskata.
15. Pirms īpašuma tiesību izsoles sākšanas izsoles dalībnieki parakstās izsoles dalībnieku sarakstā par to, ka ir iepazinušies ar izsoles kārtību un piekrīt izsoles noteikumiem.
16. Izsole tiek protokolēta.
17. Izsole sākas ar izsoles komisijas priekšsēdētāja nosaukto nosacīto Objekta nosacīto cenu.
18. Ja divi vai vairāki izsoles dalībnieki izsaka gatavību iegādāties Objektu par nosacīto cenu, tā palielinās par vienu izsoles soli.
19. Ja kāds izsoles dalībnieks atsakās no turpmākās solīšanas, viņa pēdējā solītā cena tiek apstiprināta ar izsoles dalībnieka parakstu izsoles dalībnieku sarakstā.
20. Objekta īpašuma tiesību izsole ar augšupejošu soli turpinās, līdz kāds no tās dalībniekiem nosola visaugstāko cenu, tad izsole tiek izsludināta par pabeigtu, kā arī Komisijas priekšsēdētājs nosauc visaugstāko nosolīto cenu un dalībnieks, kas to nosolījis un ieguvis tiesības slēgt līgumu par cirsmas izstrādi.
21. Izsoles protokolu Komisija paraksta 7 (septiņu) dienu laikā no izsoles dienas.
22. Ja izsoles dalībnieku sarakstā tiek reģistrēts viens izsoles dalībnieks, izsole atzīstama par notikušu, ja Dalībnieks sola vienu izsoles soli.
23. Ja izsolei piesakās vairāki dalībnieki un neviens dalībnieks nepārsola izsoles sākumcenu, izsoli atzīst par nenotikušu.
24. Izsoles dalībnieks, kurš nosolījis visaugstāko cenu, pēc izsoles protokola apstiprināšanas 30 (trīsdesmit) dienu laikā veic nosolītās cenas nomaksu, atskaitot nodrošinājuma naudu, uz Ādažu novada pašvaldības norēķinu kontu. Ja noteiktajā termiņā dalībnieks, kurš ieguvis tiesības iegādāties izsoles Objekta īpašuma tiesības, neveic maksājumu vai uzraksta atteikumu par līguma slēgšanu, ir uzskatāms, ka izsoles dalībnieks no līguma slēgšanas ir atteicies un dalībniekam netiek atgriezta nodrošinājuma nauda.
25. Ja izsoles dalībnieks, kurš nosolījis augstāko cenu, neveic samaksu vai atsakās no līguma slēgšanas, Komisija secīgi piedāvā tiesības iegādāties Objekta īpašuma tiesības izsoles dalībniekam, kurš nosolīja nākamo augstāko cenu, piedāvājot 30 (trīsdesmit) dienu laikā veikt nosolītās cenas samaksu.
26. Izsoles rezultātus apstiprina un lēmumu par Objekta pirkuma līguma slēgšanu pieņem Ādažu novada dome 30 (trīsdesmit) dienu laikā no izsoles noteikumu 25. vai 26.punktā noteiktā maksājuma saņemšanas.
27. Izsoles dalībniekiem, kuri nav ieguvuši tiesības iegādāties izsoles Objektu, nodrošinājuma nauda tiek atmaksāta pēc izsoles rezultātu apstiprināšanas 7 (septiņu) dienu laikā kopš Ādažu novada dome saņēmusi dalībnieka iesniegumu, kurā norādīts bankas konts, uz kuru nodrošinājuma nauda pārskaitāma.
28. Strīdus, kas saistīti ar izsoli, izskata Ādažu novada dome.

Ādažu novada pašvaldības mantas iznomāšanas

un atsavināšanas komisijas priekšsēdētājs E.Šēpers